b'\n_START_ARTICLE_\nPoto\xc4\x8dna zlatov\xc4\x8dica\n_START_SECTION_\nOpis\n_START_PARAGRAPH_\nPoto\xc4\x8dna postrv je po hrbtu olivno do temno zelene barve, posejane z gostimi rumenimi pegami okrogle oblike. Boki so rumeno bele barve s svetlej\xc5\xa1imi pikami, trebuh je bel ali rde\xc4\x8dkast. V \xc4\x8dasu drsti je trebuh izrazito rde\xc4\x8de barve. Na hrbtu in repni plavuti ima ta vrsta postrvi temne pege, nekateri primerki pa imajo po celem telesu v\xc4\x8dasih tudi rde\xc4\x8de pege, ki imajo v\xc4\x8dasih lahko belo obrobo._NEWLINE_Odrasla poto\xc4\x8dna postrv dose\xc5\xbee obi\xc4\x8dajno med 25 in 65 cm v dol\xc5\xbeino in tehta med 0,3 in 3 kg. Najdalj\xc5\xa1a zabele\xc5\xbeena poto\xc4\x8dna zlatov\xc4\x8dica je merila 86 cm in je tehtala 6,6 kg. Povpre\xc4\x8dna \xc5\xbeivljenjska doba zna\xc5\xa1a okoli 7 let, v Kaliforniji pa so popisali primerek, star 15 let. Hitrost rasti poto\xc4\x8dne zlatov\xc4\x8dice je pogojena z letnim \xc4\x8dasom, starostjo, temperaturo vode in zraka ter s hitrostjo vodotoka, v katerem \xc5\xbeivi. Na\xc4\x8deloma ribe rastejo hitreje spomladi, ko je hitrost vodotokov vi\xc5\xa1ja, in tudi sicer ribe v hitrej\xc5\xa1ih vodotokih rastejo hitreje._NEWLINE_Hrani se s planktonom, vodnimi nevreten\xc4\x8darji, \xc5\xa1koljkami, li\xc4\x8dinkami vodnih \xc5\xbeu\xc5\xbeelk, veliki primerki pa tudi z ribami.\n_START_SECTION_\nHabitat\n_START_PARAGRAPH_\nPoto\xc4\x8dna zlatov\xc4\x8dica poseljuje manj\xc5\xa1a in ve\xc4\x8dja jezera, potoke, reke in ribnike. Za pre\xc5\xbeivetje potrebuje \xc4\x8disto vodo z visoko vsebnostjo kisika. Najbolj ji ustrezajo vode s pH vrednostjo med 5,0 in 7,5, pre\xc5\xbeivi pa lahko v vodah z vrednostjo med 3,5 in 9,8. Najbolje uspevajo v vodotokih s temperaturami med 1 in 22\xc2\xb0 C. V poletnih mesecih, ko se voda segreje in vodni tok umiri so prizadeti redvsem veliki primerki._NEWLINE_Drstijo se med septembrom in marcem, spolno pa dozorijo med drugim in tretjim letom starosti, ko dose\xc5\xbeejo dol\xc5\xbeino med 15 in 30 cm. Ikre samice odlagajo v plitke kotanje na prodnatem dnu, kjer se razvijajo med 95 in 100 dni.'